
COMMENTARIUM OFFICIALE 


ACTA Pil PP. XI 


IN SOLLEMNI CANONIZATIONE 


; 


BEATAE IOANNAE ANTIDAE THOURET, VIRGINIS, IN BASILICA VATICANA 
DIE XIV MENSIS IANUARIT, ANNO SACRO MDCCCCXXXIV PERACTA. 


Ad postulationem instanter factam per Advocatum Sacri Consistorit Vincen- 
tium Sacconi a Viro Eminentissimo Camillo Laurenti, Cardinali Prae- 
fecto Sacrorum Rituum Congregationi, Riius D. Antonius Bacci, Secre- 
tarius Litterarum ad Principes, nomine Sanctitatis Suae, ita respondit: 


I. — Non una de causa exoptat Beatissimus Pater perorationi vestrae 
concedere, atque adeo Beatam Toannam Antidam Thouret, virginem, sum- 
mis religionis honoribus decorare. Eius siquidem praecellens in omni 

: genere virtus, mirabilium rerum fulgore a Deo comprobata, id ab eo 
profecto postulat, cui divinitus in terris datur sanctitatis indicem esse, 
adsertorem, vindicem. Praeterea, cum annus humanae Redemptionis 
memoriae sacer tot afferat christianae perfectionis adipiscendae oppor- 
tunitates, non id desiderari consentaneum est, quod ad hanc eamdem 
perfectionem assequendam maximum videtur invitamentum atque exem- 
plum: praeclaram nempe morum sanctimoniam, quae in nostrorum he- 
roum vita praefulget, in totius orbis luce collocari. Ac nostis etiam in 
quae tempora inciderimus: nec pauca, nec levia discrimina in praesentia 
conquerimur; maiora in posterum formidamus. Cum igitur humanae opes 
necessitatibus impares videantur, caelestibus deprecatoribus atque patronis 
magis cotidie magisque indigemus. Quibus quidem deprecatoribus atque 

patronis etsi percupit Sanctitas Sua Beatam Ioannam Antidam Thouret 
inserere eamque omnibus ad imitandum proponere, vult tamen ut, ser- 
vato omnibus in rebus Apostolicae Sedis instituto ac more, antequam 
causam rite decernat, caelitum chori ad impetrandam sibi superni lumi- 
nis copiam usitatis supplicationibus implorentur. 

Post cantatas Sanctorum Litanias, ad iteratam instantius postulationem 
idem Reviius Dominus respondit: 

II. — Quod instantius, pro munere vestro, postulastis, quod caele- 
stium agmina, a nobis omnibus implorata, in supernis sedibus praesto- 
lantur, id Augustus Pontifex ad rem deducere paratus est. Oportet 
tamen ut antea « Spiritus sapientiae et intellectus » per translaticii hymni 
concentus ab omnibus invocetur. 

Ad haec, praecinente Beatissimo Patre, hymnus Veni Creator Spiritus 
cum congrua oratione successit: quo expleto, tertiam instantissimam postu- 
lationem haec excepit eiusdem Rit Domini responsio: 

Ill. - Oculos animosque erigite omnes. Summus Pontifex iam in eo 
est ut decretoriam ferat eamque immutabilem sententiam suam. Assueta 
triumphis laetetur Ecclesia; inferi contremiscant ab insonti virgine de- 
victi; caelestes in supernis sedibus quod Petrus, adhuc vivens, decreturus 
est, ratum confirmatumque habeant. 


Tum vero Ssmus Diius Noster, sedens, ex Cathedra Divi Petri 
sollemniter pronunciavit : 


Ad honorem Sanctae et individuae Trinitatis, ad exalta- 
tionem Fidei catholicae et christianae Religionis augmentum 
auctoritate Domini Nostri Iesu Christi, Beatorum Apostolorum 
Petri et Pauli ac Nostra; matura deliberatione praehabita et 
divina ope saepius implorata, ac de Venerabilium Fratrum 
Nostrorum 8. R. E. Cardinalium, Patriarcharum, Archiepisco- 
porum et Episcoporum in Urbe exsistentium consilio, Beatam 
IOANNAM ANTIDAM THOURET SANCTAM esse decernimus et defi- 
nimus, ac Sanctorum catalogo adscribimus; statuentes ab Ec- 
clesia universali eius memoriam quolibet anno, die natali illius, 
nempe die XXIV Augusti, inter Sanctas Virgines pia devo- 
tione recoli debere. In nomine PasBtris et FisQlii et Spiritusyg 
Sancti. 

In sollemni vero Missa Papali, post Evangelium, haec fuit 


HOMILIA SANCTISSIMI DOMINI NOSTRI 


VENERABILES FRATRES, DILECTI 


«Omnia possum in eo qui me confortat ». * Pulcherrima haec 
Apostoli gentium sententia memoriae Nostrae succurrit, cum 
fortia praeclaraque rerum gesta mente repetimus, quibus vita 
honestatur Ioapnae Antidae Thouret, quam nuper, non sine 
maximo animi Nostri gaudio, in sanctarum virginum numerum 
sollemni ritu rettulimus. Ea etenim fuit virili fortitudine prae- 
dita, ut ipsamet aperte profiteretur « se omnia prorsus perficere 
posse, quidquid a Deo praeceptum cognovisset, eius quidem 
virtute subnixa, etiamsi oporteret ad fines orbis terrarum con- 
tendere», Verumtamen qua erat pari animi demissione, haec 
adiicere sollemne habebat «non opitulante Deo, non aspirante 
caelestis gratiae flamine, nihil omnino se posse ». Haec profecto 
singularis animi strenuitas, cum evangelica humilitate coniuncta, 
si in totius enituit mortalis suae vitae cursu, at tum potissi- 
mum eluxit cum, grassante per Galliam gravissima illa rerum 
commutatione, quae humana divinaque iura permiscebat, ad 
publicos deducta magistratus, ab iisdemque idcirco in crimen 
vocata, quod iniustis Reipublicae legibus non obtemperaret, 
impavide firmissimeque respondit. Quibus in difficillimis rerum 
adiunctis, ex divina illa Iesu Christi pollicitatione vim profecto 
hauriebat certitudinemque: «Cum autem tradent vos, nolite 
cogitare quomodo aut quid loquamini; dabitur enim vobis in 
illa hora quid loquamini. Non enim vos estis qui loquimini, 
sed Spiritus Pat.°s vestri, qui loquitur in vobis».* Atque spes 
non deficiens animique tutissima tranquillitas ex alia Redemp- 
toris nostri sententia eidem procul dubio oriebatur: « Beati estis 
cum maledixerint vobis, et persecuti vos fuerint, et dixerint 

omne malum adversum vos, mentientes, propter me: gaudete 
et exsultate, quoniam merces vestra copiosa est in czlo».’* 

Quae magranima firmitas atque fortitudo, christiana fide cari- 
tateque roborata, haud minus in Ioanna Antida Thouret tum 
excelluit, cum funestum illud discidium in religiosarum sororum 
Congregatione ab ipsamet condita erupit, tectaque honoris cu- 
piditate conflatum est. Hac enim in lamentabili rerum iactura, 
hoe in invidiae aestu simultatisque, eam cernere erat sapien- 
tissimas normas responsionesque edere, invicto animo difficulta- 
tibus obsistere, veritati servire, caritati instare, curis laboribusque 
numquam parcere. Quodsi interdum humanae opes desidera- 
bantur, divina tamen auxilia atque solacia, perpetuis precibus 
impetrata, numquam deerant. Videris enim eam, quotiens vel 
in semet ipsam, vel in religiosam familiam suam novum ingrueret 
periculum, ad Deum fidenti animo confugere, eidemque se suaque 
omnia concredere. Ac praesertim in divinam Eucharistiam, quae 
eidem «frumentum electorum » fuit «et vinum germinans vir- 
gines»,* in almam Dei Matrem, inque caelestes:Congregationis 
suae Patronos flagranti ferebatur caritate. 

Quid igitur mirum, si tot ei licuit discrimina superare, exan- 
tlare labores difficultatesque evincere? Quid mirum, si citatiore 
cotidie gradu ad sanctissima ac perfectissima quaeque conten- 
dere enitebatur? Cum enim animus ad superna consurgit ac 
divina gratia alitur, nullius veluti negotii est adversa perpeti, 
praeclaraque edere facinora. 

Iamvero Nos, venerabiles fratres ac dilecti filii, nostris prae- 
sertim temporibus novum hoc sanctitatis decus atque exem- 
plum ad colendum, ad imitandum proponere maximopere con- 
sentaneum putamus. Hodie enim, si umquam alias, cum tantae 
rerum angustiae undique premant, ad strenuam eiusmodi animi 
fortitudinem eniti eaque muniri, nobis omnibus pernecesse est. 
Praesentibus malis procul dubio nullum aliud occurrit par re- 
medium, nisi christiana virtus enixis precibus impetranda, 


1 Matt., V, 11-12. 
2 Zacn., IX, 17. 


. af 
| 


Acta Pii Pp. XI 45 


catholica fide alenda, divinaque adaugenda caritate. Ioanna 
Antida Thouret, ut in mirabilis suae vitae decursu haec omnia 
praestitit, ita nobis in praesens, de caelo arridens, ad hoc evan- 
gelicae perfectionis culmen assequendum omnes invitat suaque 
voce allicit. Eius igitur vocem libentes volentesque audiamus: 
ita quidem ut «quam solemni veneratione prosequimur, etiam 
simili conversatione sequamur; quam beatissimam praedicamus, 
ad eius beatitudinem tota aviditate curramus; cuius delectamur 
praeconiis, eius patrociniis sublevemur»,* ut cum ea aliquando 
regnare possimus per infinita saecula saecnlorum. Amen. 


SACRUM CONSISTORIUM 


CONSISTORIUM SEMIPUBLICUM 


Die XV mensis Ianuarii MDCCCCXXXIV, in consueta Aula Palatii 
Apostolici Vaticani fuit Consistorium semipublicum de canonizatione Bea- 
torum Ioannis Bosco et Pompilii M. Pirrotti a S. Nicolao Confessorum 
itemque Beatarum Michaélae ab Augusto Sacramento virginis et Ludo- 
vicae de Marillac viduae. 

Huic consultationi Beatissimus Pater hisce verbis initium dedit. 


VENERABILES FRATRES 


Tametsi certum omnino est, ex immutabili Iesu Christi polli- 
citatione, ubi de rebus fidei ac morum causa agatur, praesen- 
tissimum Nobis, utpote Apostolorum Principis successori, ad 
praecavendos errores auxilium numquam deesse, voluimus tamen, 
cum de Beatis Confessoribus Ioanne Bosco ac Pompilio Maria 
Pirrotti, itemque de Beatis Michaéla ab Augusto Sacramento 
virgine et Ludovica de Marillac vidua ad Sanctorum caelitum 


1 Cfr. S. Bern. Ap. - Serm. 11 de Festo Omn. SS. 

honores evehendis consultaretur, rem totam ea, qua par erat, 
iudiciorum severitate pertractari. 

Itaque huiusmodi negotium Supremo Consilio demandavimus 
sacris ritibus tuendis, quod causam omni ex parte pervestigaret, 
suamque sententiam Nobis probandam deferret. Id quidem, ut 
nostis, superiore tempore quam diligentissime factum est. Ha- 
bita praeterea sunt Consistoria duo: alterum secretum, publi- 
cum alterum; atque omnia ex Apostolicae Sedis instituto ac 
more peracta. Iam nunc nihil aliud reliquum est, nisi ut, hoc 
in amplissimo consessu, vos omnes rogemus ut lumen quoque 
prudentiae vestrae, ad gravissimi huius incepti definitionem, 
menti Nostrae porrigatis. Hac ducti ratione iussimus legitima 
singulorum Beatorum vel Beatarum commentaria unicuique ve- 
strum reddi; ex quibus uberiorem certioremque notitiam haurire 
possetis. Ne gravemini igitur, venerabiles fratres, alius ex alio, 
prout vestrae postulat dignitatis gradus, mentem vestram reli- 
giose Nobis aperire. 


Exceptis vero adstantium suffragiis, Beatissimus Pater haec addidit: 


Ex mirabili huiusmodi suffragiorum vestrorum consensione 
haud mediocri Nos laetitia afficimur; eo vel magis quod Nobis 
licet totius catholici orbis explere vota, atque novis, per huius 
Anni Sancti decursum, deprecatoribus ac patronis militantem 
Ecclesiam donare. Nobis igitur decretum est hos caelites summis 
sanctitudinis honoribus decorare; atque adeo sollemnes id genus 
ritus, eo quo decet apparatu ac pompa, in Vaticana Basilica 
peragere. Ut vero tempus de more praefiniamus cuique caeri- 
moniae debitum, canonizationi Beatae ‘Michaélae ab Augusto 
Sacramento diem IV proximi mensis Martii dicimus ac statuimus; 
Beatae vero Ludovicae de Marillac diem XI ciusdem mensis; 
Beati confessoris Pompilii Mariae Pirrotti diem eiusdem mensis 
undevicesimum; ac denique Beati Ioannis Bosco confessoris con- 
secrationi diem primum condicimus ac decernimus proximi mensis 
Aprilis, sollemnia scilicet Resurrectionis D. N. Iesu Christi. — 
Atque interea vos omnes, quotquot adestis, enixe in Domino 

adhortamur ut, ad rem fauste feliciterque exsequendam, caelestem 
Nobis opem precibus conciliare ne desistatis. 


Tum R. P. D. Carolus Respighi, Praefectus Apostolicarum Caerimo- 
niarum, absente Procuratore fiscali Camerae Apostolicae, Protonotarios 
Apostolicos praesentes consueta formula rogavit ut de actis in Consistorio 
semipublico, instrumentum conficerent ad perpetuam rei memoriam. 

Et R. P. D. Dominicus Iorio, ex Protonotariis Apostolicis adstan- 
tibus senior, idem spopondit, dicens « Conficiemus », conversusque ad 
Cubicularios de numero Participantium qui erant circa Solium, eosque 
appellans, prosecutus est « Vobis testibus ». 


CONSTITUTIONES APOSTOLICAE 


CARTHAGINENSIS IN INDIIS 


DISMEMBRATIONIS ET ERECTIONIS NOVAE DIOECESIS BARRANQUILLENSIS 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Maxime quidem iuvat ad christianam plebem uberius pascendam faci- 
liusque gubernandam recta Ecclesiarum circumscriptio; quarum territo- 
rium si nimis pateat, in partes dividi et novas exinde ab Apostolica Sede 
dioeceses erigi oportet, prout id iuxta locorum temporumque adiuncta in 
Domino opportunum censeatur. Cum itaque ad melius consulendum spiri- 
tuali christifidelium regimini in Columbianae Reipublicae regione Atldéntico 
nuncupata commorantium, quae latissimae archidioecesi Carthaginensi 
in Indiis pertinet, valde expedire visum sit ut nova ibi erigatur dioecesis, 
Nos ad id absque mora deveniendum duximus. Quapropter, praehabito 
tum venerabilis fratris Pauli Giobbe, Archiepiscopi titularis Ptolemaiden- 
sis in Thebaide et in Columbiana Republica Apostolici Nuntii, tum Cartha- 
ginensis archidioecesis Ordinarii favorabili voto, atque suppleto quorum 
interest, vel eorum qui sua interesse praesumant consensu, ea quae sequun- 
tur Apostolicae potestatis plenitudine statuimus ac decernimus. 


€ 
| 
I 
Sra 
4 


48 Acta Apostolicae Sedis - Commentarium Officiale 


I. Ab archidioecesis Carthaginensis in Indiis territorio, in Columbiana 
Republica, universam quam memoravimus regionem Aftldéntico avellimus 
et separamus atque ex ea novam ac distinctam erigimus dioecesim Barran- 
quillensem nuncupandam ab urbe Barranquilla, in qua episcopalem sedem 
constituimus et cui propterea omnia concedimus iura, honores et praero- 
gativas episcopalibus civitatibus propria. 

II. Huius novae dioecesis Episcopi cathedram in paroeciali ecclesia 
Deo in honorem 8. Nicolai a Tolentino dicata figimus; eamque propterea 
ad ecclesiae cathedralis gradum et dignitatem evehimus, donec nova aedi- 
ficetur cathedralis ecclesia; eidemque interim eiusque pro tempore Episco- 
pis omnia concedimus honores insignia, favores et privilegia, quibus aliae 
cathedrales ecclesiae earumque Antistites ex iure communi vel legitima 
consuetudine in America meridionali fruuntur, ac ipsis onera omnia et 
obligationes imponimus quibus cathedrales ecclesiae earumque Episcopi 
adstringuntur. 

III. Ipsam vero cathedralem Ecclesiam Barranquillensem metropoli- 
tanae Ecclesiae Carthaginensi in Indiis suffraganeam constituimus; eiusque 
pro tempore Episcopos iuri metropolitico Archiepiscopi Carthaginensis 
subiicimus. 

IV. Cum autem praesentis temporis adiuncta haud permittant quomi- 
nus canonicorum Capitulum in nova hac dioecesi modo instituatur, indul- 
gemus ut pro canonicorum Capitulo Consultores dioecesani iuxta can. 423 
et seqq. Codicis iuris canonici interim eligantur. 

V. Mandamus insuper ut, quamprimum fieri poterit, in Barranquil- 
lensi dioecesi saltem parvum Seminarium iuxta Codicis praescripta et 
normas a Sacra Congregatione de Seminariis traditas erigatur. Interea 
vero iuvenes ad statum ecclesiasticum vocati ad Seminarium archidioece- 
sanum Carthaginensem in Indiis mittantur, itemque ab hac quoque nova 
dioecesi, eiusque sumptibus alendi, bini delecti iuvenes, aut modo saltem 
unus, in Seminarium Pium Latinum de Urbe non intermissa vice mittan- 
tur, ut sub fere oculis Romani Pontificis in.spem Ecclesiae instituantur. 

VI. Quod autem attinet ad huius dioecesis regimen et administratio- 
nem, ad Vicarii capitularis seu Administratoris, sede vacante, electionem, 
ad clericorum et fidelium iura et onera aliaque huiusmodi, servanda iube- 
mus quae sacri canones decernunt. Quod autem ad clerum peculiariter 
spectat, statuimus ut, simul ac huius dioecesis erectio ad exsecutionem 
mandata fuerit, eo ipso clerici omnes Ecclesiae illi censeantur adscripti, in 
cuius territorio legitime exstant. 

VII. Volumus insuper ut documenta omnia et acta, quae novam hance 
dioecesim respiciunt, quam primum fieri poterit, a cancellaria archidioe- 

cesis Carthaginensis, a qua Barranquillensis originem trahit, huius dioe- 
cesis cancellariae tradantur, ut in eius archivo serventur. 

VIII. Episcopalem mensam novae huius dioecesis, praeter Curiae emo- 
lumenta, cetera bona constituent, quae ad hune finem destinata erunt. 

IX. Nobis denique et Apostolicae Sedi facultatem reservamus novam 
ineundi circumscriptionem dioecesis istius, quoties id in Domino expedire 
visum fuerit. 

Quibus omnibus ut supra dispositis, ad eadem omnia exsecutioni man- 
danda quem supra diximus venerabilem fratrem Paulum Giobbe, Archie- 
piscopum Ptolemaidensem in Thebaide, in Republica Columbiana Nuntium 
Apostolicum deputamus; eique propterea necessarias et opportunas tri- 
buimus facultates etiam subdelegandi ad effectum de quo agitur quemlibet 
virum in ecclesiastica dignitate constitutum, et controversias dirimendi in 
exsecutionis actu forsan orituras; eidemque onus imponimus ad Sacram 
Congregationem Consistorialem intra sex menses ab his Litteris datis 
computandos authenticum exemplar transmittendi peractae exsecutionis 
actorum. Praesentes autem Litteras et in eis contenta quaecumque, etiam 
ex eo quod quilibet quorum interest, vel qui sua interesse praesumant, 
auditi non fuerint ac praemissis non consenserint, etiam si expressa, spe- 
cifica et individua mentione digni sint, nullo unquam tempore de subre- 
ptionis, vel obreptionis aut nullitatis vitio seu intentionis Nostrae vel quo- 
libet alio, licet substantiali et inexcogitato defectu notari, impugnari vel 
in controversiam vocari posse; sed eas tamquam ex certa scientia ac pote- 
statis plenitudine factas et emanatas perpetuo validas exsistere et fore, 
suosque plenarios et integros effectus sortiri et obtinere, atque ab omnibus 
ad quos spectat inviolabiliter observari debere, et si secus super his a 
quocumque, quavis auctoritate, scienter vel ignoranter contigerit attentari, 
irritum prorsus et inane esse et fore volumus et decernimus. Volumus 
denique ut harum Litterarum transumptis, etiam impressis, manu tamen 
alicuius Notarii publici subscriptis ac sigillo alicuius viri in ecclesiastica 
dignitate vel officio constituti munitis, eadem prorsus tribuatur fides, quae 
hisce Litteris tribueretur, si exhibitae vel ostensae forent. Non obstantibus, 
quatenus opus sit, regulis in synodalibus, provincialibus, generalibus uni- 
versalibusque Conciliis editis, specialibus vel generalibus constitutionibus 
et ordinationibus apostolicis, et quibusvis aliis Romanorum Pontificum, 
praedecessorum Nostrorum dispositionibus ceterisque contrariis quibus- 
cumque, etiam speciali mentione dignis. Nemini autem quae hisce Litte- 
ris Nostris dismembrationis, erectionis, evectionis, concessionis, statuti, 
derogationis, mandati et voluntatis Nostrae statuta sunt, infringere vel 
contraire liceat. Si quis vero ausu temerario hoc attentare praesumpserit, 

indignationem omnipotentis Dei ac beatorum Petri et Pauli, Apostolorum 
Eius, se noverit incursum. 

Datum Romae apud 8. Petrum, anno Domini millesimo nongentesimo 
trigesimo secundo, die septima mensis Iulii, Pontificatus Nostri anno 


undecimo. 
Fr. ANDREAS Card. FRUHWIRTH Fr. RAPHAEL C. Card. ROSSI 
5. R. E. Cancellarius S. C. Consistorialis a Secretis. 


loseph Wilpert, Decanus Collegii Protonot. Apostolicorum. 
Alfonsus Carinci, Protonotarius Apostolicus. 

Loco +8 Plumbi 

Reg. in Canc. Ap., vol. XLVI, n. 28. - M. Riggi. 


II 


ABBATIAE «NULLIUS» S. MAURITIT AGAUNENSIS 
FINIUM DELIMITATIONIS 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Pastoralis cura omnium Ecclesiarum, Supremo Pastor? divinitus com- 
missa, ad ea quoque protenditur, quae circumscriptiones ecclesiasticas 
respiciunt illudque bac in re postulat ut unicuique dioecesi, praelaturae 
vel abbatiae nullius proprii ac determinati assignentur limites, quo tutius 
iurisdictionis ordo servetur commodiusque christifidelium gubernatiori 
consulatur. Cum autem pervetusta abbatia nullius 8. Mauritii Agaunensis 
sui territorii fines usque nune haud omnino definitos ac distinctos habuis- 
set, adeo ut quoad nonnullas eiusdem territorii partes ambigeretur utrum 
ad abbatiam ipsam an potius ad finitimam dioecesim Sedunensem perti- 
nerent, Nos, precibus ab utroque Ordinario Sedunensi et Agaunensi ad id 
oblatis annuentes, ad dubia nec non discrepantias et offendicula quaeque 
sive in iurisdictionis exercitio sive in quibuslibet ecclesiasticis negotiis tra- 
ctandis inde scatentia plane auferenda, opportunum duximus memoratam 
abbatiam pressius circumscribendam. Quapropter, de venerabilium fra- 
trum Nostrorum S. R. E. OCardinalium Sacrae Congregationi Consistoriali 
praepositorum consilio, ac praehabito voto venerabilis fratris Petri De Ma- 
ria, Archiepiscopi Iconiensis, ac Nuntii Apostolici in Helvetia, ac suppleto, 
quatenus opus sit, quorum interest vel eorum qui sua interesse praesu- 
mant consensu, haec quae sequuntur Apostolicae potestatis plenitudine 
statuimus ac decernimus. 

Territorium proprium abbatiae nullius 8. Mauritii Agaunensis posthac 
comprehendet monasterium Agaunense cum adnexo collegio, inclusis tum 
monasterii tum collegii propriis septis, et cum oratorio Dominae Nostrae 
de Saxo; item domum Sororum Sancti Mauritii de Verolliez cum sacello 
SS. Martyrum de Verolliez, nec non orphanotrophio et senum hospitio; 
atque insuper paroecias de Choéx, Lavey- Moreles, Vernayaz, Salwan, Finhaut, 
quarum fines iidem erunt ac limites sui cuiusque municipii civilis. Eadem 
praeterea abbatia quinque retinebit paroecias regulares seu pleno iure uni- 
tas, quarum territorium ad dioecesim Sedunensem pertinet, videlicet: 
paroeciam §. Sigismundi cum cappella hospitii S. Iacobi, et paroecias de 
Verossaz, Collonges, Evionnaz, Aigle-Leysin, quarum canonica provisio ad 
iuris communis normam fiet. 

Rebus itaque ut supra dispositis, ad eadem omnia exsecutioni mandanda 
devutamus quem supra memoravimus venerabilem fratrem Nuntium Apo- 
stolicum in Helvetia eidemque propterea tribuimus necessarias et opportu- 
nas facultates, etiam sukdelegandi ad effectum de quo agitur quemlibet 
virum in ecclesiastica dignitate vel officio constitutum, facto onere ad 
Sacram Congregationem Consistorialem peractae exsecutionis actorum 
exemplar intra sex menses ab bis Litteris datis computandos transmittendi. 
Volumus denique ut hae Litterae Nostrae duplici originali exarentur, ea- 
rumque transumptis, etiam impressis, manu tamen alicuius notarii publici 
subscriptis ac sigillo alicuius viri in ecclesiastica dignitate vel officio consti- 
tuti munitis, eadem prorsus tribuyatur fides quae hisce ipsis Litteris tri- 
bueretur si exhibitae vel ostensae forent. Quae autem per hance Nostram 
Constitutionem statuimus et decrevimus ea omnia rata firmaque permanere 
auctoritate Nostra volumus ac iubemus, constitutionibus et ordinationibus 
apostolicis ceterisque contrariis quibuscumque, etiam speciali mentione 
dignis, minime obstantibus. Nemini vero ullo umquam tempore hane volun- 
tatis Nostrae paginam infringere vel ei contraire liceat. Si quis autem ausu 
temerario id attentare praesumpserit, indignationem omnipotentis Dei et 
beatorum Apostolorum Petri et Pauli se noverit incursurum. 

Datum Romae apud 8. Petrum, anno Domini millesimo nongentesimo 
trigesimo tertio, die decimaprima mensis Octobris, Pontificatus Nostri 
anno duodecimo. 

Fr. THOMAS PIUS Card. BOGGIANI Fr. RAPHAEL C. Card. ROSSI 
Cancellarius S. R. E. a Secretis S. C. Consistorialis. 
Ioseph Wilpert, Decanus Collegit Protonot. Apostolicorum. 
Vineentius Bianchi-Cagliesi, Protonotarius Apostolicus. 


Loco Plumbi 
Reg. in Canc. Ap., vol. XLVITI, n, 69. - G. Stara Tedde. 

LITTERAE APOSTOLICAE 
I 


AD EMUM P. D. CATETANUM SANCTAE ROMANAE ECCLESIAE PRESBYTERUM 
CARDINALEM BISLETI TITULO SANCTAE AGATHAE GOTHORUM, QUEM 
DEPUTAT AD VICE SACRA DEDICANDUM SEMINARIUM REGIONALE BENE- 
VENTANUM. 


PIUS PP. XI 


Dilecte fili Noster, salutem et apostolicam benedictionem. — Paterno 
animo benignoque ab ipso quidem Pontificatus Nostri exordio Seminaria 
ceteraque omnia studiorum Instituta respeximus, in quibus iuvenes cle- 
rici, qui in spem Ecclesiae succrescant, ad apostolicum munus, ad quod 
divino quasi afflatu vocantur, se apte praeparant, ita ut possint aliquando 
ad mundum reversi, praesertim hoc saeculo errorum pleno, modis oppor- 
tunis ac strenue rem christianam tueri et defendere. At huiusmodi inter 
Tnstituta hac in re praecipue spem bonam faciunt et consolationem Nobis 
adhibent non mediocrem Seminaria illa, quae, cum in singularem ecclesiasti- 
carum regionum provinciarumve utilitatem sint constituta, plurium dioe- 
cesium simul iuvenibus educandis clericis efformandisque.inserviunt. In eis 
enim facilius in studiorum,curriculo iuvenes versantur validis doctoribus 
auxiliisque adiuti; neque solum ipsi quidem ad pietatem excoluntur, sed 
doctrinam quoque quam maxime idoneam et temporibus accommodatam 
apte addiscunt. Nos propterea «id instituti genus in quo sapientia aeque 
ac munificentia Decessorum Nostrorum Pii Pp. X et Benedicti Pp. XV spe- 
ctata est » (Litt. pont. Oficiorum omnium) non modo sartum tectum servare, 
sed etiam quantum est in Nobis omni ope in maius provehere volumus. 
Ideoque cum plura ex huiusmodi regionalibus Seminariis, quae Decessores 
ipsi Nostri exstruenda curavere, aliquot post annos ab eorundem erectione 
minus apta videantur ad eos omnes excipiendos, qui eadem debent iuxta 
statutas leges celebrare, immo sint plane insufficientia; Nos, quibus totius 
Ecclesiae regimen incumbit atque onus praesertim advigilandi ut sacri 
operarii, numero pariter ac scientia et sanctitate satis praediti, in messem 
Domini sine intermissione mittantur, de hac re statuimus quam primum 
providendum; et revera iam variis in locis novas atque opportunas aedes, 
quae plane responderent ad sanctum finem, quem rec. mem. Decessores 
Nostri supra laudati sibi proposuere, erigendas mandavimus atque eflici- 
mus. Nil mirum itague si multarum etiam Beneventanae provinciae eccle- 
siasticae dioecesium necessitates hac in magni momenti re probe noscentes 

aliud proprium regionis Beneventanae Seminarium Maius constituere volui- 
mus, illudque in civitate Beneventana, historicis sacris memoriis celeber- 
rima, exaedificari iussimus, clericis e tota provincia ecclesiastica excipiendis. 
Ex eadem enim provincia clerici in philosophicas ac theologicas disciplinas 
incumbentes usque adhuc bipartiti vel in Seminarium Regionale Campa- 
num Neapoli ad Pausylipon erectum, vel in Seminarium Regionale Apru- 
tinum Theatina in civitate exstans, ab Episcopis suis mittebantur. Nam 
Decessor Noster Pius Pp. X ita iam suo tempore constituerat, manentibus 
tamen integris in urbe Beneventana illius archidioecesis tum maiore tum 
minore Seminario. Verum ob mirabiles vocationum ecclesiasticarum pro- 
gressus duo regionis Campanae atque Aprutinae Seminaria nunc procul 
dubio vix sufficiunt tironibus propriae regionis suscipiendis. Cum igitur res 
maxime urgeat, et novum aedificium Beneventanum aere Nostro exstru- 
ctum nune tandem expletum sit ac paratum ad trecentos circiter alumnos 
e tota provincia ecclesiastica Beneventana excipiendos, illud hoe anno, 
ob decimi noni saecularis anniversarii celebrationem a salutifera Redem- 
ptione nostra Iubilaei sacro, sollemniter inaugurandum censemus. Qua- 
propter, motu proprio, certa scientia ac matura deliberatione Nostris, 
hisce Litteris apostolicis Nostraque auctoritate, ipsa in nova aede, Bene- 
ventanae urbis in loco quem vocant ab Angelo et S. Felice exaedificata, 
ex nunc Seminarium Regionale Beneventanum a Nostro Nomine nuncupan- 
dum, et sub protectione tam 8S. Aloisii quam Sanctae Theresiae a Puero 
Iesu a Nobis ipsis positum, canonice erigimus et constituimus. Nobis autem 
ius servamus leges quamprimum statuendi, quibus Seminarium illud regio- 
nale, nune canonice erectum, sub moderamine Sacrae Congregationis de 
Seminariis ac Studiorum Universitatibus ad tenorem can. 1357 Codicis 
iuris canonici regendum sit. Nos idcirco, cum de re agatur, quae Nobis 
quidem valde cordi est, ut publice quoque significemus magnam erga 
Institutum ipsum benevolentiam Nostram, illud, quasi Nosmetipsi prae- 
sentes adstemus, profecto dedicari volumus. Te igitur, dilecte fili Noster, 
cuius est munus moderandi Sacram de Seminariis deque Studiorum Uni- 
versitatibus Congregationem, hisce Litteris Nostris eligimus ut hac in re 
personam Nostram geras, Nostroque nomine eiusdem Seminarii regionalis 
Beneventani sollemnem dedicationis ritum concelebres; ita plane liquebit 
quanti Nos rem istam faciamus, quamque inde exspectemus ubertatem 
fructuum cum magnis earumdem regionis Beneventanae dioecesium bono 
atque utilitate. Hac spe freti, in caelestium munerum auspicium, quae in 
hane causam copiosissima a Deo precamur, itemque in publicum paterni 
animi Nostri luculentumque testimonium, apostolicam benedictionem tibi, 
-dilecte fili Noster, singulis quoque provinciae ecclesiasticae Beneventanae 

Episcopis, nec non doctoribus alumnisque novi Seminarii Regionalis aman- 
tissime in Domino impertimur. 

Contrariis non obstantibus quibuslibet. 

Datum Romae apud Sanctum Petrum, sub anulo Piscatoris, die I men- 
sis Octobris anno MpccccxxxI1, Pontificatus Nostri duodecimo. 


E. Card. PACELLI, a Secretis Status. 


Il 


AD EMUM P. D. CAIETANUM SANCTAE ROMANAE ECCLESIAE PRESBYTERUM 
CARDINALEM BISLETI, TITULO S. AGATHAE GOTHORUM, QUEM DELEGAT AD 
INAUGURANDUM VICE SACRA SEMINARIUM REGIONALE SALERNITANUM. 


PIUS PP. XI 

Dilecte fili Noster, salutem et apostolicam benedictionem. — Vixdum, 
imperscrutabili divinae Providentiae consilio, in hac veritatis Cathedra, in 
qua Nobis incumbunt totius Ecclesiae curae, conlocati fuimus, omnes 
subito Nostras cogitationes in ea contulimus ecclesiastica Instituta, in 
quibus succrescentes in spem Ecclesiae iuvenes clerici habent quo apte 
planeque excolant animum atque ingenium, ac vivae quidem ipsi facti 
imagines Iesu Christi, ad muneris administrorum Domini perfunctionem 
ac dispensationem mysteriorum Dei sese perfecte praeparent. Quod si 
paternum animum Nostrum ad ea omnia huiusmodi Instituta ab exordio 
usque Pontificatus Nostri rettulimus, multo vehementius benigniusque illa 
praesertim Seminaria respeximus, quae, cum in singulare regionum com- 
modum sint condita, plurium dioecesium simul instituendis clericis inser- 
viunt; in iisdem quidem, ut tibi alias, dilecte fili Noster, scripsimus, « sapien- 
tia aeque ac munificentia Decessorum Nostrorum rec. mem. Pii Pp. X et 
Benedicti Pp. XV spectata est » (Litt. Pont. Officiorum omnium). Permagno 
vero cordis Nostri gaudio Seminariorum horum progressus miramur, qui 
in omnibus sane fiunt, sed praecipue ita in numero eorum, qui ecclesiasti- 
cam postulant militiam, ut iam iam tyrones quasi extrudantur ab ipsamet 
angustia loci, qui propterea minime appositus est ad omnes excipiendos; 
plura enim ex aedificiis quae Decessores Nostri supra memorati exaedifi- 
canda curarunt, quamvis tum temporis satis idonea et ampla, nunc re-era 
non sufficientia videntur. Qua propter Nos, qui «id instituti genus cum 
sartum et tectum servare volumus, tum etiam, quantum est in Nobis, 
omni ope provehere » (Offic. omnium, ut supra), de hac re constituimus pro- 
videndum, sive aedes quae exstiterant ampliando, sive alia e novo aedificia 
exstruendo, quae plane responderent ad finem, quem Instituta eadem sibi 

proponunt. Hac igitur de causa cum Campanum quoque Seminarium Regio- 
nale, Neapoli, ad Pausilypon erectum, modo clericis excipiendis e dioecesi- 
bus Campaniae vix sufficeret, proptereaque alumni sive e regione Salerni- 
tana sive e Lucania aptam sedem amplius non haberent, in qua pietati 
pariter ac philosophicis-theologicis disciplinis daretur opera, sicut decet, 
novum aliud Seminarium Maius pro iisdem e Salernitana aut e Lucana 
regione dioecesibus exaedificandum statuimus et mandavimus. Idem vero 
aedificium, sumptibus Nostris exstructum, in loco Cupa Cupeti quam vo- 
cant, civitatis Salernitanae, illius nempe regionis quam religiosa ac civilia 
gesta, sed sacrae memoriae praesertim illustrant tum Apostoli Sancti 
Matthaei, tum Summi Pontificis Decessoris Nostri Sancti Gregorii septimi, 
iam nune feliciter perfectum est, ac promptum paratumque ad plus quam 
quadringentos alumnos recipiendos; ideoque motu proprio, certa scientia 
ac matura deliberatione Nostris, hisce Litteris Apostolicis Nostraque 
auctoritate, ipso in aedificio ex nunc Seminarium regionale Salernitanum, 
a Nostro nomine nuncupandum et sub caelesti protectione Beatae Mariae 
Virginis ab Angelo salutatae a Nobis ipsis declaratum, canonice erigimus 
et constituimus, illudque presbyterorum e clero saeculari curis in Domino 
committimus. Nos autem cum sedulo argumentemur quantum boni uti- 
litatisque ex eodem novo Instituto sit operandum, et publice quoque signi- 
ficemus magnam erga idem Nobis carissimum opus benevolentiam Nostram, 
ipsum dedicari volumus, quasi Nosmetipsi praesentes adstemus. Quare, te, 
dilecte fili Noster, cuius est in primis ea omnia moderari quae ad Seminaria 
atque ad Studiorum Universitates spectant, hisce Litteris Nostris eligimus 
et constituimus ut personam Nostram hac in re sustinens, Nostroque 
nomine Seminarii regionalis Salernitani sollemnem dedicationis ritum 
concelebres. Ac fore confidimus, ut ex ipso novo Salernitano caenaculo 
sacrorum alumni aliquando prodeant magno pro Dei gloria et salute ani- 
morum ardore succensi, atque ita Domini Iesu imagines facti, ut « Vivo 
autem iam non ego, vivit vero in me Christus » (Gal. II, 20) cum Apostolo 
Paulo unusquisque eorum confiteri queat. Hac spe laeti, in caelestium 
munerum auspicium, quae in hance occasionem amplissima imploramus, 
itemque in paternae Nostrae caritatis pignus, apostolicam benedictionem 
tibi, dilecte fili Noster, singulis regionis Salernitanae et Lucanae Episcopis, 
doctoribus atque alumnis amantissime in Domino impertimur. 

Contrariis non obstantibus quibuslibet. 

Datum Romae apud Sanctum Petrum, sub anulo Piscatoris, die 1 men- 
sis Octobris anno Pontificatus Nostri duodecimo. 


E. Card. PACELLI, a Secretis Status. 

ACTA SS. CONGREGATIONUM 


SACRA CONGREGATIO CONSISTORIALIS 


I 


TARBIENSIS et LOURDENSIS-BAIONENSIS 


DE FINIUM DIOECESIUM MUTATIONE 


DECRETUM 


R. P. Dominus Petrus Gerlier, Episcopus Tarbiensis et Lourdensis, 
plene assentiente R. P. Domino Francisco Maria Gieure, Episcopo Baio- 
nensi, ab Apostolica Sede postulavit ut pars septentrionalis territorii paroe- 
ciae de Crouzeilles ad dioecesim Baionensem spectantis ab eadem paroecia 
dismembraretur atque viciniori paroeciae de Madiran, ad dioecesim Tar- 
biensem et Lourdensem pertinenti, in perpetuum aggregaretur. Iamvero 
Ssmus Dominus Noster Pius div. Prov. Pp. XI, rei utilitate perspecta, 
annuente quoque R. P. D. Aloisio Maglione, Archiepiscopo Caesariensi in 
Palaestina, Apostolico Nuntio in Gallia, praesenti Consistoriali decreto 
statuit ut memorata septemtrionalis territorii pars paroeciae de Crouzeilles 
cum suis incolis ab eadem paroecia et a dioecesi Baionensi separetur atque 
paroeciae de Madiran, et dioecesi Tarbiensi et Lourdensi in spiritualibus 
et teraporalibus perpetuo aggregetur; ita ut fines eiusdem dioecesis Tar- 
biensis et Lourdensis in hac parte posthac praefiniantur: ad occidentem a 
limitibus rivi vulgo dicti le petit Bergons, et ad meridiem partim a finibus 
septemtrionalibus paroeciae de Bertracq et partim a linea parallela prae- 
sentibus finibus septentrionalibus paroeciae de Crouzeilles, sed ab eisdem 
distanti, meridiem versus, spatio unius chilometri. 

Ad haeec autem exsecutioni mandanda Sanctitas Sua deputare dignata 
est memoratum Nuntium Apostolicum in Gallia, ipsi tribuens necessarias 
et opportunas facultates, etiam subdelegandi, ad effectum de quo agitur, 
quemlibet virum in ecclesiastica dignitate constitutum: facto onere mit- 
tendi intra sex menses ad Sacram Congregationem Consistorialem authen- 


| 
3 | 
| 
| 
i 
| 
: 
| 
4 
, 
4 
| 
4 
| 


Sacra Congregatio Consistorialis 57 


ticum exemplar peractae exsecutionis. Contrariis quibuslibet minime 
obstantibus. 

Datum Romae, ex aedibus Sacrae Congregationis Consistorialis, die 
19 Maii 1933. 


Fr. R. C. Card. Rossi, a Secretis. 
(L. & 8.) 


V. Santoro, Adsessor. 


{I 
REGINAE GRADECENSIS - LITOMERICENSIS 


DE FINIUM DIOECESIUM MUTATIONE 


DECRETUM 


Mauritius Picha, Episcopus Reginae Gradecensis, plene assentiente 
Episcopo Litomericensi, supplices preces 8. Sedi nuper porrexit ut pagus 
Bystré ad dioecesim Reginae Gradecensis pertinens, a propria ecclesia 
paroeciali Libstdt, a qua longe distat, dismembraretur, et viciniori paroe- 
ciae Loukov, dioecesis Litomericensis, aggregaretur, quo satius illorum 
fidelium bono consulatur. 

Iamvero Ssmus Dominus Noster Pius div. Prov. Pp. XI, rei opportu- 
nitate perpensa, ac habito voto R. P. D. Petri Ciriaci, Archiepiscopi Tar- 
sensis et Nuntii Apostolici in Cecoslovachia, praefatis precibus annuens, 
hoc Consistoriali decreto pagum Bystré, de quo supra, a paroecia Libstdt 
et a dioecesi Reginae Gradecensis separat atque paroeciae Loukov, dioecesis 
Litomericensis, in perpetuum aggregat. 

Ad haee vero exsecutioni mandanda idem Ssmus Dominus Noster 
deputare dignatus est eumdem R. P. D. Petrum Ciriaci, eidem omnes tri- 
buens facultates necessarias et opportunas, etiam subdelegandi, ad effe- 
ctum de quo agitur, quemlibet virum in ecclesiastica dignitate constitu- 
tum, facto onere remittendi intra sex menses ad Sacram Congregationem 
Consistorialem authenticum exemplar actus peractae exsecutionis. Contra- 
riis quibusvis non obstantibus. 

Datum Romae, ex aedibus Sacrae Congregationis Consistorialis, die 
9 Decembris 1933. 


Fr. R. C. Card. Rossi, Secretarius. 


L. S. 
V. Santoro, Adsessor. 


Acta, vol. I, n. 3. — 1-2-934. 5 

DESIGNATIONES PRO APPELLATIONE 


Emus ac Rmus P. D. Iosephus Card. Mac Rory, Archiepiscopus Ar- 
machanus, designavit semel pro semper, ad normam can. 1594 § 2, pro 
appellationibus a suo tribunali Ordinarium Clogheriensem; 

Item R.P. D. Eduardus Iosephus Byrne, Archiepiscopus Dublinensis, 
designavit Ordinarium Kildariensem et Leighliensem. 

Quas designationes Sacra Congregatio Consistorialis die 24 Ianna- 
rii 1934 approbavit. 


SACRA CONGREGATIO CONCILI 


TERGESTINA 


DISTRIBUTIONUM CHORALIUM 


Die 18 iunii 1932 

SPECIES FACTI. — Praebenda uniuscuiusque canonici in Capitulo 
Tergestino quadruplici constat elemento: a) congrua, vulgo dicta legali, quae 
singulis canonicis unoquoque mense a publico aerario solvitur; b) parva con- 
grua, vulgo dicta locali, quae ex massa communi percipitur; c) compensatione 
pro locanda domo habitationis item a publico aerario accepta; d) summa 
congruae adiuncta, vulgo awmenti triennali, quadriennali e quinquennali, 
intuitu servitii ab unoquoque capitulari praestiti. Ex his augmenta trien- 
nalia et quadriennalia percipiuntur ratione servitii praestiti etiam ante 
nominationem in canonicum; quinquennalia vero ob servitium chori. 

Cum apud idem Capitulum hucusque deesset fundus distributionum, 
ad hunc efformandum iuxta canonem 395 §1, per novas constitutiones 
separatio fuit praescripta tertiae partis tantum congruae lccalis et congruae 
legalis, exclusis indemnitate pro locanda domo habitationis et memoratis 
augmentis. 

Statutis tamen nondum ab Episcopo approbatis, rogata fuit haec Sacra 
Congregatio, utrum summae adiunctae et indemnitates pro locanda domo 
ab unoquoque canonico integre percipi possint, quin ex his aliquid immitti 
debeat in distributionum massam. 

ANIMADVERSIONES. — Inter bona dotem beneficii constituentia etiam 
domus adnumeranda est, quae est beneficiarii habitatio. Ait enim Wernz, 
Ius Deer., tom. III, tit. VI, n. 180: « Bona beneficialia ex communiter 
contingentibus constant domo, quae ipsi beneficiato in usum est con- 
cessa, etc.» Cir. Vermeersch, Epitome, lib. III, De rebus, part. 5, n. 743. 
Quod etiam supponit Codex I. C. canone 1410, in quo dicitur: « Dotem 
beneficii constituunt sive bona, quorum proprietas est penes ipsum ens 
iuridicum, sive certae et debitae praestationes... ». 

Ast non eo ipso quod beneficiarius domum obtinet, haec beneficii 
dotem constituere dicenda est. Nam Card. De Luca, De pensionibus, 
disc. 6, n. 15, cum ageretur de domo canonicali, utrum nempe inter reditus 
et fructus canonicatus computanda sit in ordine ad solutionem pensionis 
ipsum canonicatum gravantis, ait: « Quo vero ad alterum punctum supra 
insinuatum domus canonicalis, an computanda esset in valore, adver- 
tebam procedi pariter cum aequivoco circa applicationem dictarum deci- 
sionum Mediolanen. coram Ghislerio et Dunozetto. In hac enim materia 
recepta est distinctio, per quam bene conciliantur decisiones quae desuper 
pro utraque opinione habentur. Aut enim domus est fixe annexa praebendae 
canonicali, et recte venit in valore iuxta dictas decisiones; aut obtinetur ex 
beneficio antianitatis et per optionem, et secus, iuxta decis. 116 Cavaler. et in 
dicta Romana 10 Ian. 1646, coram Cerro, ac habetur particulariter actum 
infra in Mediolanen., disc. 15». Et in hoe disc., n. 6 addit: « Prout ex 
eadem distinctione pendet decisio super computatione huiusmodi praeben- 
darum vel domorum sub valore, ut advertitur supra in Romana - Pensionis 
super canonicatu S. Angeli, disc. 6, et in decisionibus in eadem causa editis, 
quoniam in primo casu ... veniunt in valore, secus autem in altero, in quo 
non ture beneficit seu canoniae, sed in praemium antianitatis ac servitii talia 
bona tamquam temporalia et diversa a canonia obtineri dicuntur, quamvis 
qualitas canonicalis sit huiusmodi praemii causa seu occasio, cum sine illa 
praestari non potuisset servitium, pro cuius praemio Ecclesia hance merce- 
dem tribuit ». Cfr. quoque De alienat., disc.53, n. 5. 

Quapropter ut domus habitationis pars dotis habeatur, beneficio fixe 
adnexa esse debet. Dos enim beneficii in bonis consistit, quae beneficiario 
competunt ex solo titulo officii vel ratione servitii; et proinde illa bona ita 
beneficio adnexa esse debent ut beneficiario cedant propter functiones eccle- 
siasticas seu onera quae constituunt naturam illius officii seu muneris, et non 
propter aliquod peculiare et determinatum opus aut servitium in aliquo 
casu praestitum, nec propter alium titulum extrinsecum. 

Hine si beneficiario alia obveniunt emolumenta vel reditus occasione 
tantum alicuius actualis servitii vel operis vel functionis, etsi opus exercea- 

tur vi muneris seu officii, ila non sunt inter bona dotem beneficii constituen- 
tia adnumeranda; eo vel minus si reditus vel emolumenta tribuantur benefi- 
ciario ex causa tituli extrinseci, quae cum ipsa ratione vel natura beneficii 
proprie non connectitur. 

In casu canonici Tergestini non domum obtinent habitationis, sed a Gu- 
bernio pro domo compensationem pecuniariam accipiunt, quae omnibus et 
singulis canonicis conceditur eo ipso quod canonicatum consequuntur. 
Unde huiusmodi indemnitas unicuique canoniae fixe adnexa dicenda est 
et inter bona illius dotem constituentia computanda, etiam ad effectum 
distributionum massae efformandae, ad normam canonis 395 § 1. 

Non idem vero dicendum est de augmentis; quae, quum canonicis tri- 
buantur ratione antianitatis et servitii praestiti, in praebendam non veniunt 
neque ad distributiones conferunt. 


Resovtio. — In plenariis comitiis huius Sacrae Congregationis, habi- 
tis die 18 Iunii 1932, ad propositum dubium: 

An et quinam proventus immittendi sint in massam distributionum, im 
Casu ; 

Emi Patres respondere censuerunt: 

Affirmative quoad indemnitatem domus, negative quoad indemnitatem 
servitit. 

Facta autem relatione Ssmo Diio Nostro Pio Pp. XI in audientia diei 21 
subsequentis per infrascriptum huius Sacrae Congregationis Secretarium, 
Sanctitas Sua resolutionem approbare et confirmare dignata est. 


I. Bruno, Secretarius. 


SACRA CONGREGATIO DE PROPAGANDA FIDE 


I 
PROVISIO ECCLESIARUM 


Sanctissimus Dominus Noster Pius divina Provid. Pp. XI decretis 
sacri Consilii christiano nomini propagando pracficere dignatus est: 


Die 27 Novembris 1933. — Cathedrali Ecclesiae Malacensi, R. D. Ha- 
drianum Devals, e Societate Parisiensi Missionum ad exteros. 

28 Novembris. — Titulari archiepiscopali Ecclesiae Traianopolitanae 
in Rhodope, R.D. Marium Zanin, quem constituit Delegatum Aposto- 
licum in Sinis. 

11 Decembris. — Titulari episcopali Ecclesiae Chalcidensi, R. D. Gallum 
Steiger, O. S. B. Congregationis a S. Ottilia, Abbatem nullius de Peramiho. 

— Titulari episcopali Ecclesiae Petnelissensi, R. D. Gulielmum Am- 
mam, O.S. B. Congregationis a 8. Ottilia, Abbatem nullius de Ndanda. 

— Titulari episcopali Ecclesiae Berenicensi, R. D. Alfonsum Mat- 
thijsen, e Societate Missionariorum Africae (Péres-Blancs), primum Vica- 
rium Apostolicum Lacus Alberti. 

— Titulari episcopali Ecclesiae Prusiensi, R. P. Rodulphum Orler, 
e Societate Veronensi Missionariorum Filiorum Ss. Cordis Iesu, quem con- 
stituit Vicarium Apostolicum de Bahr-el-Ghazal. 

13 Decembris. — Titulari episcopali Ecclesiae Calydoniensi, R. D. Her- 
mannum Schoppelrey, e Societate Verbi Divini (de Steyl), quem constituit 
Vicarium Apostolicum de Sinyangchow. 

19 Decembris. — Titulari episcopali Ecclesiae Amathusiae in Palaestina, 
R. D. Guillelmum Cobben, e Societate Presbyterorum Ss. Cordis, quem 
constituit Vicarium Apostolicum de Finlandia. 


Il 


DESIGNATIONES 


Ad normam can. 1594 §3 infrascripti Ordinarii, pro appellationibus 
a@ sua curia designaverunt Tribunalia II instantiae ut infra; approbante 
Ssmo in Audientia diei 13 Novembris 1933: 


ORDINARII: TRIBUNALIA: 

Vicarius Ap. de Hanoi... . Vicariatus Ap. de Thanh-Hoa 

» »  » Haiphong... » » » Buichu 

» » » Bac Ninh... » » » Buichu 
Praefectus Ap. de Langson... » » » Bae Ninh 
Vicarius Ap. de Phat-Diem.. . » »  » Hanoi 

» » » Thanh-Hoa .. » » » Vinh 

» » » Hung-Hoa~a .. » » » Hanoi 

» » » Buichu. ... » » » Haiphong 

» » o » » » Thanh-Hoa 

» » » Quinhon ... » » » Hué 

» » » Kontum.... » » » Hué 

» » » Saigon .... » » » Phnom-Penh 


» » » Phnom-Penh. . » » » Saigon 

Vicarius Ap. de Laos .... . Vicariatus Ap. de Vinh 

» » » Bangkok .. . Dioecesanum Malacense 
Superior eccl. miss. sui iuris de 

. Vicariatus Ap. de Bangkok 


Item Vicarius Ap. Shiré designavit ad eundem effectum curiam vica- 
riatus ap. de Nyassa, approbante Ssmo in Audientia diei 4 Ianuarii 1934. 


SACRA CONGREGATIO RITUUM 


I 


LYCIEN. seu BENEVENTAN. 


CANONIZATIONIS B. POMPILII MARIAE PIRROTTI A SANCTO NICOLAO, CONFES- 
SORIS, SACERDOTIS PROFESSI ORDINIS CLER. REG. PAUPERUM MATRIS 
DEI SCHOLARUM PIARUM. 


SUPER DUBIO 


An, stante duorum miraculorum approbatione post indulitam eidem Beato 
ab Apostolica Sede venerationem, tuto procedi possit ad sollemnem ipsius 
Canonizationem. 


Beatus Apostolus Paulus, ad Thessalonicenses scribens, qualia aposto- 
lici viri debeant esse munia ac dotes, per haec verba indicat: memoriam 
vestri facientes in orationibus nostris sine intermissione, de sua autem prae- 
dicatione addit: Evangelium nostrum non fuit ad vos in sermone tantum, 
sed et in virtute et in Spiritu Sancto et in plenitudine multa (I Thess. I. 2, 5). 
B. Pompilius Maria a 8. Nicolao, non Calasanctianae Familiae tantum, sed 
et totius Ecclesiae splendidissimum ornamentum, in apostolico quo fun- 
etus est munere, Pauli vestigia mirabiliter sectatus est. 

In oppido vulgo dicto Montecalvo, prope Beneventum, ex Hieronymo 
Pirrotti et Ursula Bozzuto, piissimis coniugibus avita generis nobilitate 
claris, die Sancto Archangelo Michaeli sacro, anno 1710 natus est puer, 
qui insequenti die sacro baptismi fonte tinctus fuit, cuique Dominici 
nomen fuit impositum. Dominicum parentes singulari cura educarunt, 
ac post exactum infantiae tempus non dubiis argumentis intellexerunt 

filiolum ad altiora vocatum a se educari. Praevenit enim Dominus eum 
gratia sua, quae in eo vacua non fuit. Admirabantur parentes ac neces- 
sarii in puero singularem iudicii maturitatem, et morum gravitatem, 
adeo ut puerile nil saperet, neque in deliciis quidquam haberet praeter 
pietatis exercitia. 

Tenerrimam in Beatissimam Virginem religionem fovebat, quam 
suavissimo matris nomine appellabat, eiusque gloriam tamquam amantis- 
simus filius omni studio curabat, quam pietatem usque ad ultimum vitae 
spiritum omnimode coluit. Animarum zelo succensus, inde a pueritia, 
pauperes et parvulos ad se advocabat, eosque christianam catechesim 
docebat, et eleemosynis eorum inopiam sublevabat. Nec raro accidit ut 
vestibus se exueret ut egentes operiret. Tirocinium itaque in saeculo iam 
iniverat perfectioris illius vitae cui mature se addixit. 

Mundo valedicens, sexdecim annos natus, festo die Purificationis 
B. M. V., Ordinis clericorum regularium pauperum Matris Dei Scholarum 
piarum habitum Neapoli, summo animi gaudio, induit, assumpto nomine 
Pompilii Mariae a S. Nicolao. Die Annuntiationi B. M. V. sacro, insequentis 
anni, sollemnia religiosa vota nuncupavit. Theate et Ferenti per aliquot 
annos sacris disciplinis incubuit. Sacerdotio auctus, docendi munere in 
variis suae Religionis collegiis egregie est perfunctus, verus Calasanctianus 
consodalis, qui in pueris erudiendis non tantum eorum mentes litterarum 
luce illustraret, verum etiam corda eorum igne pietatis accenderet, unde 
talem sibi benevolentiam conciliabat, ut, domo egrediens, videretur adole- 
scentulorum turmis non tam stipatus, quam obsessus. 

Neapoli tironum magister est constitutus, magno cum suorum alum-— 
norum emolumento, quorum animis 8. Iosephi Calasanctii spiritum inse- 
rere sategit, atque interim apostolicum ministerium in animarum salutem 
impensius exercuit. Calumniis et persecutionibus impetitus, ne talis gloriae 
corona apostolicis eius laboribus deesset, hac illac vagari coactus est, ubique 
sanctitatis vitae et animarum zeli insignia relinquens exempla. Asperrimis 
paenitentiis redacto in servitutem corpore, altissimo orationis spiritu Deo 
coniunctus, aliisque praeternaturalibus donis copiose ditatus, vere opere 
potens et sermone, verbo Dei praedicando, quoad licuit, sese effuso animo 
impendit; innumerisque signis comprobante Deo apostolici viri operam, eos 
uberrimos fructus inde retulit, ut accurrentes frequentissimos populos ad 
paenitentiam revocaret. Equidem eius praedicatio non fuit in sermonetantum, 
sed et in virtute et in Spiritu Sancto et in plenitudine muita. (I Thess., c.). Sed 
quod insigne quoddam est Pompilii Mariae proprium ac singulare, ideoque 
silentio non praetereundum, ille est ardor, quo Sacratissimi Cordis Iesu na- 
scentem devotionem adeo in nostra Italia propagavit, ut unus inter primos 

habendus sit huiusmodi cultus apostolus. Nec minore prosecutus est cari- 
tate augustissimum Altaris Sacramentum, cuius crebram, imo quotidianam 
frequentationem, tunc temporis labe iansenistica infecti, alacriter promovit. 

Innuendus etiam nobis est mirus eiusdem amor in animas Purgatorio 
detentas, quas quidem omni ope, Confraternitate etiam Neapoli instituta, 
iuvandas curavit. 

Anno 1766, die 15 Iulii mensis, Campi in Salentinis, Sacramentis refe- 
ctus, divino potius amore abreptus, quam morbo, sanctissimam animam 
Deo reddidit. 

Plurimis, ut ferebatur, miraculis innumerisque gratiis Deus Pompilio 
devotos cumulavit, ita ut, vix temporum adiuncta sivere, beatificationis 
causa promota fuerit. Gregorius XVI sa. me. Commissionem introductionis 
OCausae Augusto mense anno 1839 sua manu signavit. Heroicis virtutibus 
et miraculis a Deo Pompilii patrocinio patratis ad iuris normam compro- 
batis, Beatificationis honores a Leone XIII fel. rec. anno 1890 eidem fuere 
collati. Quoniam nova post Beatificationem miracula ferebantur, eo inter- 
cedente, patrata, Causa ad Canonizationem die 4 Septembris anno 1892 
fuit resumpta, et Apostolici instructi processus. Servato autem iuris ordine 
haec approbata fuere per decretum die 12 mensis huius editum. 

Ut autem causa ad Canonizationem properare posset, discutiendum 
supererat dubium: An, stante approbatione duorum miraculorum, post indul- 
tam ab Apostolica Sede eidem Beato vencrationem, tuto procedi possit ad 
sollemnem ipsius Canonizationem. Rmhus Cardinalis Alexander Verde, Cau- 
sae Ponens seu Relator, in Generali 8. R. C. Coetu coram Ssmo D. N. 
die 14 mensis huius dubium hoc proposuit discutiendum. Rmi Cardinales, 
Officiales Praelati et Consultores unanimi consensu in affirmativam conve- 
nere sententiam, quam Beatissimus Pater laetus excepit, suamque aperire 
mentem ad diem hane distulit 26 Novembris mensis, Dominicam ultimam 
post Pentecosten. Sacra itaque Hostia devotissime litata, arcessitis Riis 
Cardinalibus Camillo Laurenti, 8. R. C. Praefecto, et Alexandro Verde, 
Causae Ponente seu Relatore, nec non R, P. Salvatore Natucci, Fidei 
Promotore generali, meque infrascripto Secretario, edixit: « Tuto procedi 
posse ad Beati Pompiliit Mariae Pirroiti a 8. Nicolao Canonizationem ». 

' Hoe autem decretum publici iuris fieri et in acta S. R. C. referri 
mandavit. 

Die 26 Novembris anno Domini 1933. 


C. Card. Laurent, 8S. R. C. Praefectus. 
L. 8. 


A. Carinci, Secretarius. 

{I 
VALENTIN. IN HISPANIA 


CANONIZATIONIS B. MARIAE MICHAELAE A SS.MO SACRAMENTO, VIRG. FUN- 
DATRICIS SORORUM ADORATRICUM ANCILLARUM SS.MI SACRAMENTI ET A 
CARITATE. 


SUPER DUBIO 


An, stante duorum miraculorum approbatione post indultam eidem Beatae 
ab Apostolica Sede venerationem, tuto procedi possit ad sollemnem ipsius 
Canonizationem. 


Salvator ipse praecipnum immensae suae caritatis opus nobis pandit 
per ea sancti Evangelii verba: Venit Filius hominis quaerere, et saloum 
facere quod perierat. (Luc. 19, 10). Ac profecto inter caetera misericordiae 
opera quibus dulcissimi Redemptoris nostri veluti cooperatores efficimur, 
nullum aliud tam sancte copiosae eius redemptionis fructus auget et 
extollit, quam animas a peccati coeno ad virtutis tramitem revocare. Spe- 
ciali providentis Dei consilio ad tam arduum opus superiore saeculo he- 
roica suscitata est femina, Maria Dolores Michaela Desmaisiéres Lopez de 
Castillo, Vicecomitissa de Jorbalan, quam iam inter Beatos a Ssmo D. N. 
relatam, Michaelam a Ssmo Sacramento, ex indito sibi ipsi nomine dici- 
mus. Orta ea est Matriti die 1 Ianuarii mensis anno 1809, nobilissimo genere 
@ parentibus non minus christianis moribus quam illustri prosapia spectatis-_ 
simis. Vivido ingenio puella praeclarisque naturae donis exornata, sub 
piissimae praesertim genitricis custodia, ut suavissimus virtutis flos cre- 
vit, peculiari inde a teneris annis ad miseros adiuvandos instinctu inclinis. 
Quum tredecim esset annorum, pauperes puellas in domesticas aedes col- 
lectas edocere in deliciis habuit, atque egenis, quo poterat modo, opem 
ferebat. Patre sub idem tempus demortuo, mirabili pietate viduae genitrici 
multis afflictae doloribus, amantissime adfuit. Sed quo flagraret caritatis 
ardore enituit, quum saevissima cholerica epidemia anno 1835 Hispaniam 
depopulata est. Infirmos visitare, curis fovere, ad pietatis sensus excitare, 
omni deposito metu, solemne habuit, quin etiam manuum suarum labore, 
subsidia pro eis largiora studuit corrogare. Trigesimo aetatis suae anno 
orbata matre, licet infirma valetudine laborare coepisset, caritatis exerci- 
tiis, cum aliis piis nobilibus mulieribus impensius se dedit; nec erubuit 
quandoque ad ecclesiarum fores, ut miseris opitularetur, emendicare. 
Hospitale S. Ioannis de Deo quum visitaret, nova quaedam humanae 

miseriae teterrima facies ei apparuit, perditarum nempe mulierum infeli- 
citas, quae ibi ad contractam luem curandam degebant. 

Horrere primum animo, deinde veluti contremiscere vehementi quo- 
dam misericordiae motu ut miserrimis illis hamanae malitiae victimis suc- 
curreret. Quo defixa proposito, iam ad propriae vocationis metam gradum 
facere coepit, Convictum seu Collegium instituendo, quo periclitantibus 
et paenitentibus puellis refugium pateret. 

Sed ne deesset erga fratrem pietatis officio, Lutetiam Parisiorum 
primo, deinde Bruxellas, eum legatione fungentem sequuta est. Quibus 
in urbibus, medias inter aulae regiae delicias et honores, caritatis operibus 
exercendis, infirmis in suis tuguriis invisendis, miseriis omnigenis suble- 
vandis miro fervore studuit, suique victrix putrida tractare ulcera et de- 
missa quaeque in pauperum servitio implere officia non abhorruit. Matritum 
exeunte anno 1848 redux, aliquanto post Collegii a se instituti regimen 
assumpsit. 

Tum vero calumniis agitata, irrisionibus ac persecutionibus impetita, 
ut demens habita, ab omnibus derelicta, nutantem tot procellis animum 
Deo fiducialiter commisit, unde accepto robore, firmissima in proposito 
stetit. Iamque sericis abiectis vestibus, vilique laneo indumento tecta ad 
religiosum virginum condendum coetum pro arduo, quod susceperat, opere 
promovendo, animum admovit. Impense interim orationi instare, asperri- 
misque paenitentiis carnem mortificare satagebat, quumque bona sua 
generose in tam nobile’ opus profudisset, laboriosa ipsa paupertate 
victitabat. 

Sed iam eius sanctitas lucere coperat. Maxima in aestimatione habita 
est a Ven. Antonio Claret, Archiepiscopo S. Iacobi in Cubana insula, quo 
moderatore conscientiae aliquando usa est. Reginae Isabellae, quae eam 
saepius ad se advocabat, Regique ipsi acceptissima fuit, suoque demisso 
habitu in regiam aulam paupertatis Christi decus invehebat: suoque hor- 
tatu fecit ut in ea magnificentissima regia domo ad christianae modestiae 
normas multa corrigerentur. 

Sed iam, donante Deo, in festo Epiphaniae Domini anno 1859, cum 
aliis septem sodalibus prima religiosa vota nuncupavit aptissimisque con- 
ditis regulis, Institutum Ancillarum Ssmi Sacramenti et a Caritate fun- 
davit, quod ab Apostolica Sede non multo post approbatum confirmatum- 
que est. Valentiae occubuit die 24 Augusti anno 1865, cholerico morbo. 
Eo pridie pervenerat, nullo retenta impedimento, ut infirmis sororibus 
atque alumnabus suis opem praestaret. 

Celso animo femina, aequa pariter misericordiae et fortitudinis laude 
insignis, cum multa frangere debuerit obstacula, tum seipsam imprimis 

suique animi naturalem impetum Cruci Domini generosa subiecit, ut firmo 
humilitatis fundamento solidata seque aliosque altius ad Deum eveheret. 
Congregatio religiosa ab ea condita feliciter propagata miros late edit in 
salutem animarum fructus. 

Quod vero in virginali eius animo tam vividam excitavit caritatis 
flammam, tam invictum contra asperas rerum vices robur, fuit illud tener- 
rimum pietatis studium, quo inde ab adolescentia erga Ssmum Euchari- 
stiae sacramentum ferebatur. Tribus et amplius horis coram Eucharistico 
tabernaculo fervide orans perstare solebat, quotidiana communione, prae- 
ter eorum temporum morem, iam tunc quum in saeculo degeret, reficieba- 
tur; a Ssmo Sacramento nuncupari voluit, eique adorando Institutum a 
se conditum devovit. 

Beatificationis sollemniis die 7 Ianuarii mensis anno sacro 1925 pera- 
ctis, quum nova prodigia, ea intercedente, dicerentur a Deo patrata, No- 
vembri mense anni eiusdem, Canonizationis causa resumpta est. Apostolicae 
inquisitiones peractae sunt, et duo miracula, per sacrae huius Congrega- 
tionis decretum die 12 mensis huius latum, approbata sunt. 

Unum, iuxta morem, discutiendum erat dubium: An, stante duorum 
miraculorum approbatione post indultam eidem Beatae ab Apostolica Sede 
venerationem, tuto procedi possit ad sollemnem ipsius Canonizationem. 
Quod in Generali Congregatione coram Ssmo D. N. die 14 mensis huius 
habita, Rmus Cardinalis Alexander Verde, causae Ponens seu Relator, 
proposuit. Unanimi affirmativo suffragio Rmi Cardinales, Officiales Prae- 
lati et PP. Consultores responderunt. Beatissimus Pater quid de re iudica- 
ret in hanc diem 26 mensis huius, Dominicam ultimam post Pentecosten, © 
palam facere distulit. 

Quare arcessitis Riis Cardinalibus Camillo Laurenti S. R. C. Praefecto 
et Alexandro Verde, Causae Ponente seu Relatore, nec non R. P. Salvatore 
Natucci Fidei Promotore generali, meque infrascripto Secretario, divino 
sacrificio pie celebrato, statuit: « Tuto procedi posse ad B. Mariae Michaelae 
a Sacramento Canonizationem ». 

Hoc autem decretum promulgari et in acta 8. R. C. referri mandavit. 

Die 26 Novembris anno Domini 1933. 


C. Card. LAURENTI, S. R. C. Praefectus. 


L. S. 
A. Carinci, Secretarius. 

TAURINEN. 


CANONIZATIONIS B. IOANNIS BOSCO CONF. SACERDOTIS ET FUNDATORIS PIAE 
Soc. 8. FRANCISCI SALESIL ET INSTITUTI FILIARUM MARIAE AUXILIA- 
TRICIS. 


SUPER DUBIO 


An, stante approbatione duorum miraculorum post indultam ab Apostolica 
Sede eidem Beato venerationem, tuto procedi possil ad sollemnem ipsius | 
Canonizationem. | 


Quum decimonono saeculo decurrente amarissimi maturescerent quaqua- 
versus eorum germinum fructus, quae large anteacta aetas in perniciem f 
christianae societatis severat, tunc maxime in Italia multis agitata est 
Ecclesia procellis, quas in eam asperrima tempora atque hominum malitia 
concitaverant. At simul miserentis Dei consilio factum est, ut iis validis 
Ecclesia tunc etiam fulciretur auxiliis, quae extremam propulsarent ruinam, 
nostroque populo incolumem servarent eam sinceram Christi fidem, quam 
pretiosissimam prae omnibus hereditatem ab Apostolis’ acceperat. Sane, 
ea difficili aetate praeterlabente, spectatissimos sanctitate viros inter nos 
exsurgere vidimus, quorum praeclara opera muros Israel disiicere hostilis 
impetus non valuit. 

Quos inter celsitudine animi et rerum gestarum magnitudine superemi- | 
nere cernimus Beatum Ioannem Bosco, qui per asperas praetereuntium 
temporum vias veluti miliaris columna superiore saeculo stetit, signans 
populis salutis iter. Suscitavit enim ewm Deus, ut Isaiae utar verbis, ad 
iustitiam et omnes vias eius direwxit (Is. 45, 15). Equidem B. Ioannes Bosco, 
Spiritus Sancti operante virtute, in exemplum nobis fulget ut sacerdos 
secundum cor Eius, iuventae incomparabilis educator, novarum Religiosa- 
rum Familiarum conditor, et sanctae fidei propagator. 

Humili genere, ruri, apud pagum vulgo dictum Castelnuovo d@’ Asti e 
Francisco et Margarita Occhiena, pauperibus quidem sed moribus et chri- 
stiana fide claris, die 16 Augusti mensis anno 1815 natus est Ioannes. Bien- 
nis patre orbatus sub prudenti sanctaque matris disciplina ad omnem 
: pietatem adolevit. Eluxit statim in puero egregia indoles, cui acre adde- 
batur ingenium cum tenacissima memoria, ita ut, quum scholas celebraret, 
, quidquid a magistris tradebatur quam citissime arriperet, et condiscipulos 
longe et discendi celeritate et intelligendi acumine superaret. 

Dura laboriosaque paupertate ad fortia quaeque roboratus, matre pro- 
bante, B. Iosepho Cafasso fautore, in Cheriense Seminarium est ingressus, 
in eoque per sexennium summa cum laude studiis incubuit. Die 5 Iunii 
mensis anno 1841, Augustae Taurinorum sacerdotio auctus est. 

Paucos post menses ecclesiastico collegio taurinensi ad S. Francisci 
Assisiensis adlectus, sub B. Iosephi Cafasso disciplina omnibus sacerdota- 
libus muniis in nosocomiis, in carceribus, in audiendis confessionibus, in 
Dei verbo praedicando, magno animarum emolumento functus est. 

Quibus sanctissimis ministeriis edoctus et praeparatus, vividiorem eius 
animo excitatam peculiarissimam vocationem percepit, quam inde ab ado- 
lescentia, afflante Deo, persenserat, adolescentulos, praesertim derelictos, in 
salutis tramitem adducere. Perviderat enim prudentissimus vir quo praecipuo 
momento id esset ad universam societatem praeservandam ab imminenti > 
ruina; atque huic operi perficiendo generosum animum eo conatu feliciter 
admovit, ut inter christianae iuventutis educatores primas absque dubio 
aetate nostra retulerit. Nullis difficultatibus, persecutionibus nullis, ab hac im- 
mensae molis opera retrahi umquam potuit; tanta erat in eo erga periclitantes 
adolescentes caritas, tam firmum iuvenes Christo donandi propositum. 
Adolescentes, quos in compitis derelictos inveniebat, amanter advocabat, 
et suavissima caritate, sanctorum Francisci Salesii et Philippi Nerii spiritu 
plenus, eos alliciebat, ludis ac iocis recreabat, adeo ut hi frequentissimi ad 
eum, tamquam ad patrem amantissimum, undequaque accurrerent. Sed haec 
divina pro eis caritas, ei supernaturali prudentiae iungebatur, ut ad perfe- 
ctissimam educationis methodum pervenerit, in paedagogica disciplina vere 
excellentissimum ac tutissimum signans iter. 

Porro ex ipso indito suae institutioni nomine, quam Oratorium appel- 
lavit, facile videas cui firmo fundamento totum aedificium fuerit superstru- 
ctum, christianae scilicet doctrinae ac pietati, quo sublato, frustra quaeras 
iuvenum animos a vitiis eripere atque ad altiora erigere. Id tamen ea suavi- 
tate peragebat, ut veluti sponte iuvenes pietatem haurirent atque amarent, 
non vi sed amore ducti; eorumque animos semel sibi conciliatos ad bona 
quaeque sectanda facile adducebat. Idque erat ei fixum, ut potius praeve- 
niendo, quam necessitate puniendi, adolescentium animi corrigerentur; 
quod quanto difficilius, tanto efficacius ad sanctos inducendos mores. 
Quos vero fructus inde perceperit, facta edicunt; nec defuere adolescentes, 
qui ad christianam usque perfectionem, atque ad heroicum virtutum exer- 
citium perducerentur. Salesiana Oratoria, adhuc eo vivente, mire contra 
innumeras difficultates multiplicata, modo per totum orbem diffusa sunt, 
innumerasque animas Christo adducunt. . 

Ut autem horum perennitati prospiceret, et iuvenum educationi aptius 

consuleret, B. Iosepho Cafasso et Pio Papa IX sa. me. suadentibus, Piam 
Societatem 8. Francisci Salesti et tractu temporis Institutum Filiarum 
Mariae Ausiliatricis fundavit. 

Utriusque Familiae, domus ad mille quingentas, Sodales universi pro- 
pemodum ad viginti millia per totum orbem modv numerantur: millia mil- 
lium utriusque sexus iuvenum ab his in scientiis et omnigenis artium disci- 
plinis instituuntur: infirmorum, immo et leprosorum, curam eius filii et 
filiae volenti animo suscipiunt; nee desunt qui contagione affecti caritatis 
victimae mortem oppetiere. Tanti Patris digna soboles! 

Nec silentio praetereunda Cooperatorum institutio; fidelium videlicet 
consociatio, plerumque laicorum, qui Salesianae Societatis spiritu animati, et 
cum ea ad omne caritatis opus parati, validum auxilium parochis, Episcopis 
immo ipsi Summo Pontifici pro rerum adiunctis praeberent. Actionis 
Catholicae nobile rudimentum! Pius IX Consociationem hance approbavit. 
B. Ioanne adhuc vivente, octoginta millia Cooperatorum numerabantur. 

Verum animarum zelus, quo cor eius aestuabat, intra catholicarum re- 
gionum limites non est passus contineri, sed dilatans spatia caritatis, ad 
barbaras gentes Christo adiungendas missionales viros e Sua religiosa fami- 
lia misit. Primis, qui duce Ioanne Cagliero, sanctae et gloriosae memoriae, 
ad extremas Americae meridionalis oras evangelizandas progressi sunt, iam 
plurimi successere Salesiani alumni, qui hac illac per.orbem Christum 
ethnicis gentibus strenue inferunt. 

Quot quantaque pro Ecclesia et Romani Pontificis iuribus tuendis 
patraverit passusque sit, difficile est dictu. Itaque de B. Ioanne sicut de 
Salomone legitur, dici profecto potest: Dedit illi Deus sapientiam et pru- 
dentiam multam nimis, et latitudinem cordis quasi arenam quae est in littore 
maris (3 Reg. 4, 29). Dedit illi Deus sapientiam, quia terrenis omnibus abdi- 
eatis uni Dei gloriae et animarum saluti inhiabat. Da mihi animas, aiebat, 
cetera tolle: dedit illi prudentiam, quia aptissima elegit ad tantum opus media. 

Animi demissionem summopere coluit; orandi studio ita excelluit, ut 
eius mens iugiter in Deo conquiesceret, licet a plurimis negotiis distrahi 
videretur. 

Singulari erga B. Virginem, christianorum Auxiliatricem, pietate fere- 
batur, et ineffabili animi gaudio gestivit, quum nobile templum Augustae 
Taurinorum in eius honorem aedificare ei datum est, ex cuius summitate 
Virgo Auxiliatrix, universis Salesianis aedibus de Valdocco, Mater et Regina 
4 dominatur. 

‘ Die 31 Ianuarii mensis anno 1888 Augustae Taurinorum sancte in 
4 Domino quievit. Percrebrescente sanctitatis fama, constructis ordinaria 
auctoritate processibus, Beatificationis huius Dei Famuli causa a Pio X 

fel. rec. anno 1907 introducta est. Sollemnia vero Beatificationis in Vaticana 
Basilica, universa Ecclesia plaudente, die secunda Iunii mensis anno 1929, 
celebrata sunt. Insequenti anno resumpta causa, super sanationibus, quae 
divino miraculo videbantur tribuendae, adornati sunt processus. Per decre- 
tum diei 19 Novembris anni huius duo miracula, eo intercedente, a Deo 
patrata approbata sunt. 

Unum supererat discutiendum Dubium, nempe: An, stante dworum 
méraculorum approbatione post indultam eidem Beato ab Apostolica Sede 
venerationem, tuto procedi possit ad sollemnem ipsius Canonizationem. 
Dubium hoc Rhus Cardinalis Alexander Verde, Causae Ponens seu Relator, 
in Generali S. R. C. Coetu coram Ssho D. N. die 28 Novembris mensis 
proposuit. Omnes, quotquot aderant, Rmi Cardinales, Officiales Praelati et 
PP. Consultores unanimiter in affirmativam convenere sententiam, quam 
laetanti animo Beatissimus Pater excepit, Suam vero edere ad hance diem 
distulit, tertiam Decembris mensis, Sacri Adventus Dominicam primam, 
8. Francisco Xaverio, Operis Propagandae Fidei atque Missionum omnium 
caelesti Patrono sacram. Sacrosancto itaque Eucharistico sacrificio fer- 
venter litato, arcessitis Rmis Cardinalibus Camillo Laurenti, S. R. C. 
Praefecto, et Alexandro Verde, Causae Relatore, nec non R. P. Salvatore 
Natucci, Fidei Promotore generali, meque infrascripto Secretario, edixit: 
« Tuto procedi posse ad B. Ioannis Bosco Canonizationem ». 

Hoc autem decretum promulgari et in acta S. R. C. referri mandavit. 

Die 3 Decembris anno Domini 1933. 


C. Card. LAURENTI, S. R. C. Praefectus. 


A. Carinci, Secretarius. 

DIARIUM ROMANAE CURIAE 


SACRA CONGREGAZIONE DEI RITI 


Giovedi, 18 Gennaio 1934, nel Palazzo Apostolico Vaticano, all’Augusta 
presenza del Santo Padre, si é adunata la Sacra Congregazione dei Riti Gene- 
rale, nella quale gli Emi e Revmi Signori Cardinali, i Revmhi Prelati Officiali 
ed i Consultori teologi, componenti la medesima, hanno dato il loro voto sopra 
due miracoli che si asseriscono da Dio operati ad intercessione della Beata Te- 
resa Margherita Redi, del Sacro Cuor di Gest, Suora Carmelitana, e che ven- 
gono proposti per la solenne Canonizzazione della stessa Beata. Inoltre hanno 
dato il voto sul tuto per la solenne Beatificazione dei Servi di Dio Rocco Gon- 
zalez e Compagni, Martiri, della Compagnia di Gesii. 


Martedi, 23 Gennaio 1934, nel Palazzo Apostolico Vaticano, si é adunata 
la Sacra Congregazione dei Riti Preparatoria, nella quale dagli Emi e Revmhi 
Signori Cardinali, dai Revmi Prelati Officiali e Consultori teologi componenti 
la medesima, é stato discusso: 

[. Su due miracoli che si asseriscono da Dio operati per intercessione del 
Beato Giuseppe Benedetto Cottolengo, Confessore, Fondatore della Piccola Casa 
della Divina Provvidenza in Torino, che vengono proposti per la sua solenne 
Canonizzazione: 

Il. Sopra di un miracolo che si asserisce operato da Dio ad intercessione 
del Ven. Servo di Dio Antonio M. Claret, Arcivescovo tit. di Traianopoli e 
Fondatore della Congregazione dei Missionari Figli del Cuore Immacolato di 
; Maria, miracolo che viene proposto per la Beatificazione del Ven. Servo di Dio. 

Infine é stato discusso sulla validita del Processo sopra di un miracolo 
che si asserisce operato per intercessione della Ven. Serva di Dio Giovanna 
Elisabetta Bichier des Ages, Fondatrice delle Suore di S. Andrea. 


Martedi, 30 Gennaio 1934, nel Palazzo Apostolico Vaticano si é adunata 
la Sacra Congregazione dei Riti Preparatoria, con lintervento degli Emi e 
Revmi Signori Cardinali e dei Revmi Prelati Officiali e Consultori teologi, per 
discutere sopra due miracoli che si asseriscono da Dio operati per interces- 
sione del Beato Corrado da Parzham, Confessore dell’Ordine dei Frati Minori 
Cappuccini, miracoli che vengono proposti per la solenne Canonizzazione. 
Infine é stato discusso il dubbio sulla riassunzione della Causa di Cano- 
nizzazione del Beato Giovanni Leonardi, Confessore, fondatore della Congre- 
gazione dei Chierici Regolari della Madre di Dio. 

“SACRA CONGREGATIO DE SEMINARHS 
ET STUDIORUM UNIVERSITATIBUS 


CUM APPENDICE 
ET IMAGINIBUS PHOTOTYPICIS | 

